Francisco Javier Errázuriz Ossa

Mons. Francisco Javier kardinál Errázuriz Ossa (* 5. september 1933, Santiago, Čile) je čilský rímskokatolícky duchovný kňaz, biskup, ktorý v rokoch 1998 až 2010 pôsobil ako arcibiskup Santiaga. Kardinálom je od roku 2001 a od jej vzniku v roku 2013 až do svojho odchodu v roku 2018 bol členom Rady kardinálov – poradcov pápeža Františka.

 Životopis 
Narodil sa v Santiagu ako druhé zo šiestich detí rodičom Pedra Errázuriza Larraína a Marty Ossa Ruíz. Študoval na Liceo Alemán de los padres del Verbo Divino a neskôr na Fakulte inžinierstva Pápežskej katolíckej univerzity v Čile, kde v roku 1953 promoval s bakalárskym titulom z matematiky.

Osem rokov bol členom Študentského centra a Federácie študentov a pridal sa k rôznym univerzitným skupinám vznikajúceho Schönstattského hnutia. Navštevoval Štátnu univerzitu vo Fribourgu vo Švajčiarsku, kde získal licenciát z filozofie a doktorát z teológie. Okrem rodnej španielčiny hovorí po taliansky, nemecky a francúzsky.

 Kňaz 
Za kňaza ho 16. júla 1961 vo Fribourgu vysvätil Manuel Larraín Errázuriz, biskup Talcy. V rokoch 1963 až 1965 bol poradcom mládežníckych komunít a univerzitných študentov vo viacerých mestách v Čile. V rokoch 1965 až 1971 pôsobil ako regionálny predstavený otcov Schönstattu v Čile. Z Čile riadil komunitu inštitútu na Pyrenejskom polostrove a v Ekvádore.

V roku 1971 bol povolaný slúžiť v generálnej rade svojej komunity v Nemecku. V rokoch 1971 až 1974 sa stal členom generálnej rady inštitútu. V roku 1974 bol zvolený za generálneho predstaveného Schönstattských otcov a prezidenta Medzinárodnej rady Schöntattovho diela a znovuzvolený v rokoch 1980 a 1986.

 Biskup 
Dňa 22. decembra 1990 bol menovaný za titulárneho arcibiskupa Hólaru a tajomníka Kongregácie pre inštitúty zasväteného života a spoločnosti apoštolského života. Vysvätil ho 6. januára 1991 v Lateránskej bazilike pápež Ján Pavol II. Hlavnými spolusvätiteľmi boli Giovanni Battista Re, vtedajší substitút pre všeobecné záležitosti Štátneho sekretariátu, a Justin Francis Rigali, tajomník Kongregácie pre biskupov. Prijal motto: Ut vitam habeant. Zúčastnil sa IX. riadneho zhromaždenia Svetovej biskupskej synody vo Vatikáne od 2. do 29. októbra 1994 ako delegát pápeža Jána Pavla II.

24. septembra 1996 bol menovaný za biskupa Valparaíso v Čile. Od 16. novembra do 12. decembra 1997 zúčastnil sa Mimoriadneho zhromaždenia pre Ameriku Svetovej biskupskej synody vo Vatikáne. 24. apríla 1998 bol preložený do metropolitnej arcidiecézy Santiago. V tom istom roku sa stal veľkým kancelárom Pápežskej katolíckej univerzity v Čile. 20. novembra 1998 bol zvolený za predsedu Čilskej biskupskej konferencie na tri roky a znovuzvolený 16. novembra 2001. 13. mája 1999 bol zvolený za prvého viceprezidenta Latinskoamerickej biskupskej rady.

 Kardinál 
21. februára 2001 na konzistóriu ho pápež Ján Pavol II. vymenoval za kardinála. Dostal stupeň kardinála-kňaza s titulárnym kostolom Santa Maria della Pace. V máji toho istého roku bol menovaný za člena Kongregácie pre inštitúty zasväteného života a spoločnosti apoštolského života a Pápežskej rady pre rodinu.

Od 30. septembra do 27. októbra 2001 zúčastnil sa desiateho riadneho zhromaždenia Svetovej biskupskej synody vo Vatikáne. 19. decembra 2002 bol uvedený do funkcie člena Akadémie sociálnych, politických a morálnych vied Čilského inštitútu v Santiagu. 16. mája 2003 bol zvolený za predsedu Biskupskej konferencie Latinskej Ameriky na obdobie rokov 2003 až 2007.

Zúčastnil sa pápežského konkláve v roku 2005 na ktorom bol zvolený pápež Benedikt XVI. vlastným menom Joseph Ratzinger. Zúčastnil sa XI. generálneho riadneho zhromaždenia Svetovej biskupskej synody vo Vatikáne od 2. do 23. októbra 2005 ako pápežom vymenovaný kandidát.

Od 13. do 31. mája 2007 bol prezidentom Piatej generálnej konferencie biskupov Latinskej Ameriky a Karibiku, ktorá sa stretla v Aparecide v Brazílii. 15. decembra 2010 pápež Benedikt XVI. prijal jeho rezignáciu na funkciu arcibiskupa Santiaga. Jeho nástupcom sa stal Ricardo Ezzati Andrello.

Zúčastnil sa pápežského konkláve v roku 2013 na ktorom bol zvolený pápež František vlastným menom Jorge Mario Bergoglio. Pápež František ho 13. apríla 2013 vymenoval do Rady kardinálov-poradcov, aby mu radil a študoval plán revízie Apoštolskej konštitúcie o Rímskej kúrii, Pastor bonus.

 Referencie 

 Pozri aj 
 Zoznam žijúcich kardinálov
 Zoznam kardinálov vymenovaných Jánom Pavlom II.

 Iné projekty 

 Zdroj 

Kategória:Čilskí rímskokatolícki kňazi
Kategória:Čilskí rímskokatolícki biskupi
Kategória:Čilskí rímskokatolícki arcibiskupi
Kategória:Čilskí kardináli
Kategória:Absolventi Pontificia Universidad Católica de Chile
Kategória:Osobnosti zo Santiaga (Čile)